A escritura chinesa ye basata en l'uso d'os signos propios ditos caracters chineses (chinés 漢字 / 汉字, pinyin hànzì). Iste sistema d'escritura, d'orichen logografico y parellán en iste sentito a los sistemas maya y echipcián, ye un d'os rasgos más distintivos d'a cultura chinesa. Bi ha mils de caracters que s'han emplegato mientres a lo menos tres mil anyos como forma escrita, y que fuoron adotatos tamién por atras luengas asiaticas, en particular o chaponés, o corián y o vietnamita. Istos dos zaguers albandonoron quasi de raso l'uso de caracters mientres a segunda metat d'o sieglo XX, mientres que en Chapón se continan emplegando os caracters, que se dicen kanji.